KOMISIJOS SPRENDIMAS
2005 m. lapkričio 21 d.
leidžiantis Slovakijos Respublikai apskaičiuojant nuosavų PVM išteklių bazę naudoti ankstesnių nei priešpaskutinių metų statistiką ir tam tikrus apytikrius apskaičiavimus
(pranešta dokumentu Nr. C(2005) 4430)
(autentiškas tik tekstas slovakų kalba)
(2005/820/EB, Euratomas)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Europos atominės energijos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (1), ypač į jo 13 straipsnį,
kadangi:
(1)
Pagal 1977 m. gegužės 17 d. Šeštosios Tarybos direktyvos 77/388/EEB dėl valstybių narių apyvartos mokesčių įstatymų derinimo - Bendra pridėtinės vertės mokesčio sistema: vienodas vertinimo pagrindas (2), toliau - Šeštoji direktyva, 28 straipsnio 3 dalį valstybės narės gali ir toliau apmokestinti tam tikrus sandorius arba jų neapmokestinti. Į šiuos sandorius būtina atsižvelgti nustatant PVM išteklių bazę.
(2)
Taikant Šeštosios direktyvos 28 straipsnio 3 dalies nuostatas, pagal Slovakijos Respublikos stojimo į Europos Sąjungą akto (3) XIV priedo 7 skirsnio (Mokesčiai) 1 dalį Slovakijos Respublikai leidžiama neapmokestinti tam tikrų Šeštosios direktyvos F priede išvardytų sandorių.
(3)
Slovakijos Respublika negali tiksliai apskaičiuoti tam tikrų kategorijų sandorių, išvardytų Šeštosios direktyvos F priedo 17 punkte, nuosavų PVM išteklių bazės. Toks apskaičiavimas greičiausiai pareikalautų nepagrįstai didelių administracinių sąnaudų, palyginti su nedidele šių sandorių reikšme Slovakijos Respublikos bendrai PVM išteklių bazei. Slovakijos Respublika gali atlikti apytikrius apskaičiavimus šios Šeštosios direktyvos F priede išvardytų sandorių kategorijos atžvilgiu. Todėl pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką Slovakijos Respublikai turėtų būti leista PVM bazę apskaičiuoti naudojant apytikrius apskaičiavimus.
(4)
Siekdama sandorius suskirstyti į Reglamento (EEB, Euratomas) Nr. 1553/89 4 straipsnio 4 dalyje nurodytas statistines kategorijas, Slovakijos Respublika negali naudoti priešpaskutinių metų prieš tuos finansinius metus, pagal kuriuos bus apskaičiuojama PVM išteklių bazė, nacionalinių sąskaitų. Todėl Slovakijos Respublikai reikėtų leisti naudoti ankstesnių nei priešpaskutinių metų nacionalinių sąskaitų.
(5)
Nuosavų išteklių patariamasis komitetas patvirtino ataskaitą su jo narių nuomonėmis apie šį sprendimą,
PRIĖMĖ ŠĮ SPRENDIMĄ:
1 straipsnis
Siekiant išskirstyti pagal Reglamento (EEB, Euratomas) Nr. 1553/89 4 straipsnio 4 dalyje nurodytą normą Slovakijos Respublikai leidžiama naudoti 2001-2004 finansinių metų nacionalinių sąskaitų duomenis PVM išteklių bazei apskaičiuoti.
2 straipsnis
Siekiant apskaičiuoti nuosavų PVM išteklių bazę nuo 2004 m. gegužės 1 d., pagal Reglamento (EEB, Euratomas) Nr. 1553/89 6 straipsnio 3 dalies antrą įtrauką Slovakijos Respublikai leidžiama naudoti apytikrius apskaičiavimus šios Šeštosios direktyvos F priede nurodytų sandorių kategorijos atžvilgiu:
1)
Keleivių vežimas (F priedas, 17 punktas).
3 straipsnis
Šis sprendimas skirtas Slovakijos Respublikai.
Priimta Briuselyje, 2005 m. lapkričio 21 d.